1060 **En Tag wie jede.**

Es isch feufi am Morge. Im untere Schtockwerk, ich meine dermit nöd der Nachbar unter eus, sondern bi mir selber im untere Schtockwerk, meldet sich en Drang oder besser en Druck, wo muess abglah werde. Au das isch en Erschynig vom Alter. Ha zwar keini alarmierende Prostatawert, aber die nächtliche Bsüech im WC sind scho hüfiger worde.

Wo ich no zwänzgi gsi bin, da han ich diesbezüglich nach em Usgang chönne frei dure schlafe, ob ich denn vorher viel bächeret ha oder nöd. Das isch jetzt eidütig nümme e so. Mis Elefäntli mit sim Rüsseli schient bi mir au nümme so dehnbar oder flexibel z si, wie vor 50 Jahr. Derfür sind d`Träum weniger ero -tisch worde. Ich muess nümme z`mitts i der Nacht d`Decki wäglegge, so dass

weg eme Fehlschuss s`Lientuech wieder troche wird bis am Morge! Das het mich denn amigs schrecklich ufgregt, wenn mich mini Muetter am Morge wieder e so schräg aglueget het nach em Bette.

Also dass ich e so zytig ufwache, das isch also scho fascht alltäglich. Bis gwöhnt gsi, früeh schaffe z gah. Das isch blibe nach der Pensionierig. Drum bin ich au hüt no immer schpäteschtens um sechsi wach und gange uf. Am siebni fahr ich sowieso is Hallebad, en halbi Schtund go schwimme.

Ich schliche us em Bett. Mini Frau schlaft glücklicherwys hüt Morge no, wie ich a ihrem ruehige Schnüfele ghöre. Au sie liedet mängisch unter Schlafschtörige. Mir Pensionäre chönned ja schlächti Nächt wieder kompensiere am nächschte Tag. Aber jetzt mach ich liis und sueche im Dunkle mini zwei Socke und d`Hose zäme. D`Türfalle drücke ich mit aller Sorgfalt abe. Die aber nimmt kei Rücksicht und knackt, wo ich d`Türe zue zieh. Mini Frau het aber offesichtlich nüt ghört, denn im Zimmer bliebt es ruehig.

Was söll ich jetzt zerscht mache? Ich entscheide mich für d`Zytig hole. D`Zytigsfrau het mich ja schlussendlich au vor viere gweckt, wo sie mit de Briefchaschtetürli klapperet het, als wenn sie vor ere Chäsi würdi Milchchanne ablade. Ha denn aber wieder chönne ischlafe.

Ich bi nöd der Erschti gsi. Der Nachbar unter mir schient d`Zytig scho früecher gholt z`ha als ich. Dä muess aber au go schaffe, het nöd immer frei wie ich. Er gaht am Viertel vor sechsi uf der erschti Bus, wo grad vor eusem Huus abfahrt. Uf jede Fall isch d`Huustüre nümme gschlosse. Euse Huuswart isch nämlich zuverlässig und schliesst der Igang immer um nüni z`Abig.

En churze Blick uf d`Titelsite: „Nei aber au, scho wieder däh Idiot!“

Ich lah der erschti Fluech vo hüt zwüsche mine Zähn dure. Muess mich denn würklich jede Morge dä überheblichi Chaschperli vo der Titelsite mit sim Füdlegsicht aluege!?

Wyt abe sind`s gfalle, d`Amis! Es so en Trottüle als Präsident z`wähle, da muess im Volk öppis passiert si, wo mir eigentlich gar no nid hend chönne analysiere. Was isch da falsch glaufe? Was hend d`Politiker da falsch gmacht? Hends d Bodehaftig ganz verlore i der letschte Zyt, oder sind d`Aschprüch vo eme grosse Teil vom Volk völlig i d` Illusione abgwanderet? Was isch i dene Farmer und eifache Arbeiter vorgange, dass sie ihres Vertraue eme söttige, überheb -liche Charakterlump abgebe?

Was, wenn es bi eus i der Schwyz au e so chunnt, dass d`Verzwyflig wachst und wachst, sich es Ventil suecht, indem me schlussendlich eme Füehrer, oder eme andere Polit-Clown d`Verantwortig um der Hals hänkt. Wie bi euse südliche Nachbare, de italiener, wo ere Organisation, oder besser ere Cabaretgruppe namens “Cinque Stelle“ und ihrem Chef, em Beppe Grillo, s`Vertraue schenke. Alles gar nümme so absurd. Wie wyt ewäg sind mir no vo so emem Szenario?

„Was schtudiersch wieder?“ Mini Frau chunnt au i d`Schtube. Sie gschpürt a mim Gsichtsusdruck, wie s i mir rumoret. Schlussendlich sind mir ja au gli gege 50 Jahr verhüratet. Sie kennt ihre Papeheimer.

„Lueg emol, wer mich wieder vo der Titelsite vo der Zytig ablinzlet!“

„Muesch mir nüt säge, sicher der Trumpeter! Dä sorget ja jede Tag für Schlagziele. Es richtigs Brächmittel. Hoffentlich verschlaht es dir e chli der Zmorge-Hunger. Du söttisch sowieso wieder emol…….“

„……….Ja ich weiss es ja, s Brot ewäg lah und e chli Müesli ässe. Vielleicht wär`s aber besser, d Zytig abz`bschtelle und am Morge nümme die Neuschte läse.“

„Das würd dir au nüt nütze. I feuf Minute chömme d`Nachrichte. Dä Zauber- lehrling het sicher wieder e paar Dekret unterzeichnet, wo er nöd emol gläse het, bevor er si unterschriebe het.“

„Weisch was?“

„Nei! Aber du sägsch mir s jetzt denn sicher.“

„Ich ha, grad wo ich mit der Zytig vom Briefchaschte wieder d Schtäge ufe glaufe bi und der Trump uf der Titelsite gseh ha i de neuschte Schlagziele denkt, eigentlich mache mir bi der Abschtimmig über d`Unternehmessschtürrevision 3 genau s Gliche wie er: Mir schwätze und schtimme über öppis ab, wo die meischte vo eus nöd die gringschti Ahnig dervo händ, geschweige denn no d`Folge kenne! Eigentlich dörfe mir ja gar nöd lache über dä amerikanischi Clown. Mir sind ja schynbar hüfig für eusi Politiker au nur Zueschauer imene Politcabaret!

„Du, mir schmöckt der Kaffee jetzt aber gar nümme hüt!“ säg ich i d`Chuchi übere.

Am Abig i der Tagesschau hends denn no Bilder zeiget über Demonschtratione gege der Trump i de amerikanische Grossschtädt. Da isch mir es Plakat ufgfalle, wo en Demonschtrantin ufghebet het, wo mir richtig igfahre isch:

„***Wollt ihr den totalen Trump***!!“

Einigi vo euch, vor allem die ältere Semeschter, kenne die Frag no ganz genau, wo der Joseph Goeppels anere Grossveranschtaltig vo de Nazis im Schport -palast vo Berlin vor öppe 74 Jahr mit überschnappender, heiseriger Schtimm sine Ahänger zue gschrie het: „Wollt ihr den totalen Krieg?“

Mir schtelle sich d` Rüggehaar uf! Isch eusi Wahrnehmig vo dem wo in Amerika passiert e so falsch, si mir e so vorignah? Oder isch der Ur-Demokratie vo dere Welt effektiv en Lapsus passiert? Ich weiss es nöd!

Wie verhalte sich sini Ahänger, wo die meischte Waffe dehei händ, wenn der Trump no wyteri Niederlage vo sine bereits zahllose Dekret muess ischtecke, wo “sogenannti“ Richter wieder anulliere? Finde die radikalisierte Bürger denn au, dass halt d`Demokratie eifach so funktioniere muess? Dass die Richter ja grad für das da sind, sozsäge die usglichendi Waag schpiele?

Ich ha da mini Bedenke!